Martin Lidegaard (RV), 2003-03-25:
Når man har fulgt debatten om bornholmstrafikken og det forlig, vi har lavet om færgeforbindelserne her i det sidste halve års tid, og for den sags skyld debatten i Folketingssalen i dag, får man lyst til at spørge sig selv: Hvordan har det dog kunnet gå så galt med kommunikationen? Man skulle jo tro, at vi trafikpolitikere ikke ønskede noget andet end ondt for bornholmerne, hvad jo ingenlunde er tilfældet.
Når jeg prøver at kigge tilbage og ser, hvor det er, kommunikationen er gået galt, så tror jeg, at der er opstået tre myter på et ret tidligt tidspunkt, som jeg synes der måske kan være grund til at afkræfte ved denne lejlighed.
Den første myte, som også har været luftet i dag, er: Vi kunne bare lade være med at gøre noget.
Det kunne vi ikke, vi skal i licitation.
Vi er allerede på grænsen af EU-reglerne; vi har nu fået en aftale med Kommissionen, der gør, at vi skal udbyde.
Derudover, som flere andre har været inde på, havde vi også en række problemer med godstrafikken, men vi kunne ikke bare lade det fortsætte som hidtil.
Den anden myte er, at vi ønsker at skære i bevillingerne til færgerne til Bornholm.
Heller ikke det er rigtigt.
Det ligger på nøjagtig samme niveau, som det har gjort i mange år.
Der har i en kort overgang været en stigning som følge af eksperimentet med gods til Køge, men det var jo en aftale på forhånd, at det kun var i nogle få måneder.
Den tredje myte er, at det hele er foregået i lukkethed.
Dér må man så til gengæld give kritikerne lidt ret: Ja, i starten var det her en ret lukket proces, det kunne ikke være anderledes, hvis Bornholmstrafikken skulle have en chance for at byde på lige vilkår med andre.
Men det er helt klart, at det har ikke været befordrende for dialogen med Bornholm i starten og har også givet anledning til en masse misforståelser.
Det tror jeg sådan set alle parter beklager; det kunne bare ikke rigtig være anderledes.
Jeg skal ikke gentage det, som alle ordførerne har været inde på, men nu står vi så med en situation, hvor, så vidt jeg kan vurdere, det, der er den absolut største kilde til utilfredshed på Bornholm, er valget af en nat- og godsfærge
til Køge i stedet for til København.
Jeg tvivler ikke på, at der er nogle passagerer, der ønsker at komme til København i stedet for til Køge
, men når vi kigger på, hvilken rute der har været benyttet, og det er jo trods alt det, der er fakta, må vi altså konstatere, at langt flere, langt, langt flere tager Ystadruten og har valgt den, fordi den er hurtigere. Så har man diskuteret, hvor godset helst vil hen, og hvor erhvervslivet helst vil have det hen.
Der må man konstatere, når vi kigger på fragtruterne, at langt størstedelen af godset går syd- og vestpå i forhold til Køge.
Også dér ser det ud, som om den løsning, der vil tilfredsstille flest, er Køge.
Derfor er det altså utrolig svært som seriøs trafikpolitiker og forligspartner at ændre på den beslutning, som vi efter bedste overbevisning har taget ud fra facts.
Det er klart, det skal jeg ikke lægge skjul på, at når man er i en situation, hvor en meget stor del af den befolkningsgruppe, det her kommer til at berøre, konsekvent og vedholdende giver udtryk for, at vi har taget den forkerte beslutning, bliver man da påvirket og ønsker al mulig fleksibilitet.
Men det er også svært at handle imod sin overbevisning og imod facts, og det er grunden til, at vi har valgt at holde fast i den beslutning med alle de ændringer, der allerede er lavet.
Til allersidst vil jeg bare sige, at jeg håber, at alle bliver glade for den løsning, der er.
Jeg har hørt, hvad ministeren vil foreslå i morgen i forhold til anvendelsen af de 8 mio. kr.
Det har jeg en vis forståelse for; jeg var selv kommet til samme konklusion.
Jeg vil også sige, at nu, da vi skal i gang med de store forhandlinger om regeringens trafikinvesteringsplan, har vi da i hvert fald nu et yderligere incitament til at sikre en ordentlig kollektiv trafik også til Køge, så vi får nedbragt transporttiden på de kollektive skinner mellem Køge og København, og det vil vi selvfølgelig vide at bruge.